Source: http://artsdocbox.com/Humor/66700086-Predarea-drepturilor-copilului-in-cadrul-disciplinei-educatia-civica.html
Timestamp: 2018-09-23 14:42:06+00:00
Document Index: 31804885

Matched Legal Cases: ['articolul 29', 'Articolul 5', 'Articolul 14', 'Articolul 12', 'Articolul 6', 'Articolul 27', 'Articolul 29', 'Articolul 12', 'Articolul 14', 'Articolul 20', 'Articolul 30', 'Articolul 5']

Predarea drepturilor copilului în cadrul disciplinei Educaţia civică - PDF
Download "Predarea drepturilor copilului în cadrul disciplinei Educaţia civică"
1 Ministerul Educaţiei al Republicii Moldova Predarea drepturilor copilului în cadrul disciplinei Educaţia civică material de suport Chişinău 2012
2 Aprobat în Şedinţa Consiliului Naţional pentru Curriculum, procesul-verbal nr. 5 din 20 iulie Predarea drepturilor copilului în cadrul disciplinei Educaţia civică material de suport a fost elaborat de Centrul de Informare şi Documentare privind Drepturile Copilului din Moldova (CIDDC) în cadrul proiectului Suport instituţional pentru implementarea strategiei CIDDC, în colaborare cu Ministerul Educaţiei, Direcţiile Generale Învăţămînt din raioanele Călăraşi, Căuşeni şi Străşeni şi cu susţinerea financiară a Organizaţiei Salvaţi Copiii Suedia. Autori: Daniela Platon, coordonator formarea adulţilor CIDDC Iosif Moldovanu, consultant CIDDC Recenzenţi: Elena Matei, profesor Educaţie civică, grad didactic II, Liceul Teoretic V. Alecsandri, or. Călăraşi. Tamara Costin, profesor Educaţie civică, grad didactic II, gimnaziul M. Viteazul or. Străşeni, specialist principal, inspector şcolar, Direcţia Generală Învăţămînt Străşeni. Materialul este adresat profesorilor de Educaţie civică, în calitate de suport pentru predarea drepturilor copilului la ciclul gimnazial. Conţinutul Ghidului poate fi util de asemenea, în cadrul orelor de dirigenţie şi activităţilor extracurriculare sau comunitare, prin care cadrele didactice îşi propun să contribuie la dezvoltarea competenţelor elevilor. Proiectele didactice incluse în Materialul de suport au fost elaborate de profesori de Educaţia civică din raioanele Călăraşi, Căuşeni şi Străşeni, într-un proces alcătuit din cîteva etape: - 27 de cadre didactice au participat la un stagiu de formare bazat pe conţinuturile prezentate în materialul de suport; - Profesorii au elaborat cel puţin un proiect didactic, la un subiect ales independent, au pilotat activitatea cu o clasă de elevi şi au îmbunătăţit, în rezultat, proiectul didactic; - Profesorii au participat la un Atelier de feedback asupra rezultatelor pilotării şi au definitivat proiectul didactic (instrumentul de analiză a proiectului didactic care abordează drepturile copilului este anexat). Pentru mai multe resurse accesaţi pagina web a Centrului de Informare şi Documentare privind Drepturile Copilului din Moldova: 2
3 Cuprins I. EDUCAŢIA PRIVIND DREPTURILE FUNDAMENT AL EDUCAŢIEI CIVICE... 4 II. ÎNȚELEGEREA DREPTURILOR COPILULUI... 6 ÎNŢELEGEREA COPILULUI ŞI A COPILĂRIEI... 6 Figura nr. 1. Capacităţi în evoluţie ale copiilor DREPTURI SPECIALE PENTRU COPII CONVENŢIA CU PRIVIRE LA DREPTURILE COPILULUI Figura nr. 2. Convenţia cu privire la Drepturile Copilului DREPTURILE CA O RELAŢIE DINTRE TITULARUL DE DREPTURI ŞI TITULARUL DE OBLIGAŢII Figura nr. 3. Nevoi - Obligaţii, Responsabilităţi - Drepturi Figura nr. 4. Relaţia dintre titularul de obligaţii şi titularul de drepturi Figura nr. 5. Cercul influenţelor şi al obligaţiilor în asigurarea drepturilor copilului MONITORIZAREA ŞI RAPORTAREA IMPLEMENTĂRII CONVENŢIEI CU PRIVIRE LA DREPTURILE COPILULUI Figura nr. 6. Procesul de raportare a Convenției III. PREDAREA DREPTURILOR COPILULUI PROCES ŞI FINALITATE. RECOMANDĂRI METODOLOGICE FACTORI ÎN PROIECTAREA ACTIVITĂŢILOR DE PREDARE A DREPTURILOR COPILULUI ABORDAREA PARTICIPATIVĂ ÎN PREDAREA DREPTURILOR COPILULUI SUGESTII DE EVALUARE IV. PROIECTE DIDACTICE PENTRU PREDAREA DREPTURILOR COPILULUI PROIECT DIDACTIC DREPTUL LA OPINIE PROIECT DIDACTIC EDUCAŢIA ŞI SCOPURILE EI PROIECT DIDACTIC TOT CE E MAI BUN COPIILOR PROIECT DIDACTIC CUI SĂ MĂ ADRESEZ? PROIECT DIDACTIC DREPTURILE TALE PROIECT DIDACTIC ALEGE CUVÎNTUL POTRIVIT PROIECT DIDACTIC PROTECŢIA DREPTURILOR COPILULUI LA NIVEL LOCAL PROIECT DIDACTIC CONSECINŢE ALE COMPORTAMENTULUI INADVERTENT: TRAFICUL DE PERSOANE PROIECT DIDACTIC GRIJA FAŢĂ DE SĂNĂTATE PROIECT DIDACTIC MUNCA COPILULUI: DA SAU NU? ANEXĂ SURSE BIBLIOGRAFICE
4 I. Educaţia privind drepturile fundament al educaţiei civice Curriculumul modernizat la educaţia civică descrie astfel scopul major al disciplinei: formarea calităţilor cetăţeanului activ şi responsabil, promotor al valorilor naţionale, general-umane şi democratice, capabil să-şi asume responsabilitatea pentru propriul destin şi destinul comunităţii. Civismul nu poate fi conceput decît ca o realitate multidimensională, în care competenţele ce ţin de exercitarea drepturilor şi responsabilităţilor pot fi privite şi ca fundament şi ca element constitutiv al tuturor aspectelor vieţii într-o societate democratică. Spiritul civic este o temă centrală a educaţiei pentru drepturile omului, care, la rîndul său, se bazează pe demnitatea umană, egalitatea, participarea şi împuternicirea oamenilor. Astfel, teme centrale ale disciplinei educaţie civică, precum autocunoaşterea, autodeterminarea şi identitatea personală, construirea carierei, autorealizarea şi angajarea în cîmpul muncii, relaţiile interpersonale bazate pe respect şi valorizare a diversităţii, coeziunea socială, modul de viaţă sănătos, care permit realizarea la maximum a potenţialului uman, se bazează pe valorile promovate şi asigurate de drepturile omului. Pe termen lung, educaţia pentru drepturi va contribui la promovarea egalității de șanse și dezvoltării durabile, precum și la îmbunătățirea participării la procesul decizional în cadrul unui sistem democratic. Prin facilitarea înţelegerii esenţei drepturilor, formarea opiniilor şi atitudinilor în evoluţie ale copiilor, educaţia pentru drepturi sprijină nevoia de cunoaştere a copilului şi dezvoltarea personalităţii sale, asigurînd astfel calitatea educaţiei în general şi încurajînd învăţarea pe parcursul vieţii. Educaţia pentru drepturi este o strategie eficientă de prevenire a discriminării, abuzurilor şi relelor tratamente la adresa oamenilor, relevanţa acestor competenţe fiind cu atît mai mare în cazul copiilor. Persoanele care îşi cunosc drepturile şi dispun de abilităţi pentru revendicarea şi negocierea acestora în funcţie de context, sunt mai protejate faţă de diverse riscuri. Educaţia pentru drepturi constituie şi un drept al copilului, stipulat printre scopurile educaţiei în articolul 29 al Convenţiei cu privire la Drepturile Copilului (CDC): 1 b) dezvoltarea respectului pentru drepturile omului şi a libertăţilor fundamentale, precum şi pentru principiile consacrate în Carta Naţiunilor Unite. Curriculumul la educaţia civică pentru ciclul gimnazial abordează educaţia pentru drepturi preponderent în cadrul unităţii de învăţare Societate democratică, pentru a facilita clarificarea competenţelor pe care disciplina îşi propune să le formeze elevilor şi, respectiv, a metodologiilor corespunzătoare adoptate de cadrele didactice. Cu toate acestea, Ghidul de implementare a curriculumului subliniază faptul că prezentarea modulară a acestuia nu reduce din caracterul complex şi transversal al problematicilor abordate. În acest context, educaţia pentru drepturi contribuie la depăşirea riscului de a trata în mod separat şi simplist subiectele recomandate în curriculumul. Prezentul Material suport a fost elaborat de CIDCC cu contribuţia unui grup de profesori de educaţie civică şi îşi propune să ofere o ghidare cadrelor didactice în predarea drepturilor copilului, bazată pe adaptarea la contextul socio-cultural al prevederilor CDC, în vederea contribuirii la formarea competenţelor de cetăţeni responsabili ale elevilor. 4
5 Materialul suport se întemeiază pe concepţia despre copil şi copilărie relevată în cadrul cercetărilor sociale din ultimele decenii şi promovată de CDC, care consideră copilul un membru activ şi cu drepturi depline al societăţii. Beneficiind de împuternicire, ghidare şi suport corespunzătoare din partea adulţilor, copiii achiziţionează competenţele necesare pentru a contribui la dezvoltarea proprie şi la o viaţă în comun conformă cu valorile democratice. Pornind de la această concepţie, educaţia pentru drepturi înseamnă împuternicirea copilului să-şi exercite drepturile stipulate în CDC, garantarea cărora este obligaţia instituţiilor statului. Pe măsura dezvoltării competenţelor necesare, copilul devine apt să-şi asume tot mai multe responsabilităţi, astfel încît, ajuns la vîrsta majoratului, să dispună de o pregătire şi o maturitate socială apropiată de cea a unui adult. Perspectiva descrisă depăşeşte percepţia unilaterală a educaţiei pentru drepturi, care în prezent este adesea interpretată prin prisma subminării autorităţii adulţilor, părinţi sau profesori, ceea ce conduce la o înţelegere eronată a drepturilor, atît de către adulţi, cît şi de către copii. 5
6 II. Înțelegerea drepturilor copilului Înţelegerea copilului şi a copilăriei Ce înseamnă să fii copil De-a lungul istoriei, în diferite societăţi, copilăria a fost, de regulă, definită drept o etapă separată a vieţii, ce duce spre maturitate, care, la rândul său, reprezintă etapa superioară finală. În general, dezvoltarea este considerată o mişcare de la primitiv şi natural la civilizat şi cultivat, de la inocenţă la cunoaştere, de la dependenţă la independenţă. Fiecare cultură defineşte pragul dintre copilărie şi maturitate ca fiind pubertate, în calitate de indicii importanţi în acest sens deseori servesc căsătoria şi independenţa economică. Totuşi, detaliile au variat în decursul istoriei, şi de la o cultură la alta. Definiţia copilăriei, folosită în general în politicile şi acţiunile sociale axate pe familie şi copii, independent de perspectiva istorică sau sociologică, este legată în primul rând de vârstă. Acest concept s-a dezvoltat în contextul creat de organizaţiile naţionale şi internaţionale şi de instituţiile locale responsabile de astfel de politici, cu scopul de a da o definiţie clară a grupurilor care trebuie să beneficieze de mijloace financiare, măsuri şi servicii sociale. Convenţia ONU cu privire la Drepturile Copilului (CDC), ca și cele mai multe dintre definiţiile legale referitoare la fazele specifice pe parcursul unei vieţi, are ca punct de plecare tot vârsta. Convenţia are în vedere toate fiinţele umane în vârstă de până la 18 ani. Dar copil înseamnă diferite lucruri pentru diferite persoane şi în contexte diferite. Când un prunc devine copil? Când un copil se transformă în adolescent? De ce unei persoane i se spune câteodată tânăr/ tânără? Aceste viziuni pot să difere în sate şi oraşe sau în funcţie de condiţiile social-economice ale societăţii. Astfel, în societate, dar şi în fiecare dintre noi, pot coexista viziuni diferite despre copii. Persoanele cu vârste de până la 18 ani sunt şi ele diferite ele au propria copilărie şi trăiesc diferit această experienţă în funcţie de caracter, sex, vârstă, interese, mediul în care se dezvoltă şi mulţi alţi factori. De fapt, copilul nici nu există, copiii sunt un grup neomogen. În general, dezvoltarea copilului este un concept complex şi dinamic, ce include numeroase conotaţii, fiind asociat cu variate discipline. Viziunea modernă asupra copilăriei se bazează pe ideea că potenţialul de dezvoltare este programat în genele fiecărei fiinţe umane, însă realizarea acestuia depinde în mare parte de mediul în care se află persoana şi interacţiunea socială. În scopul studierii şi înţelegerii tuturor aspectelor legate de creşterea şi dezvoltarea copilului, acest domeniu este adesea împărţit în sectoare: - Dezvoltarea fizică modificări ale dimensiunilor organismului, ale aspectului şi funcţiilor diferitelor sisteme anatomice; dezvoltarea creierului, capacităţile de percepţie şi motorii; sănătatea fizică. - Dezvoltarea cognitivă dezvoltarea unei mari varietăţi de procese de gândire şi capacităţi intelectuale, cum ar fi atenţia, memoria, cunoştinţele academice şi despre viaţa de zi cu zi, rezolvarea problemelor, imaginaţia, creativitatea şi capacitatea de a reprezenta lumea prin intermediul limbajului. 6
7 - Dezvoltarea afectivă şi socială dezvoltarea comunicării afective, autoînţelegerea, capacitatea de a-şi gestiona propriile sentimente, cunoaşterea altor persoane, deprinderi de comunicare interpersonală, prietenii, relaţii intime, precum şi raţionament şi comportament moral. Convenţia subliniază natura globală a dezvoltării. Astfel, dezvoltarea copilului nu se reduce doar la creşterea fizică şi sănătatea acestuia. Ea include dezvoltarea culturală, mentală, morală, socială şi spirituală (Art. 27 şi Art. 23). Acest concept se referă la fiecare copil în parte şi este un proces de realizare plenară a potenţialului său. Evoluţia conceptelor despre copilărie După cum arată studiile istorice, în mod tradiţional copilăria nu a fost considerată o categorie socială de sine stătătoare, ci a fost element constitutiv al structurii familiale şi deci al lumii adulte. În vremurile clasice, atât în Orient, cât şi în Occident, copiii erau consideraţi proprietatea părinţilor lor. Din acest motiv, ei erau adesea invizibili. În consecinţă, malnutriţia, analfabetismul, boala, exploatarea copilului prin muncă, disciplina severă, abandonul, infanticidul în general, şi infanticidul orientat spre copiii de sex feminin s-au numărat printre caracteristicile importante ale copilăriei de-a lungul istoriei. În timpul secolelor al XIV-lea şi al XV-lea, din cauza existenţei unor astfel de situaţii s-au realizat diferite acţiuni publice în beneficiul copiilor. Printre acestea s-a numărat înfiinţarea unor cămine pentru copiii părăsiţi. Până la sfârşitul secolului al XVIII-lea, când ascensiunea burgheziei a contribuit la crearea unor averi mai mari pentru familii, percepţia despre copii şi copilărie s-a schimbat. Copiii erau consideraţi inocenţi şi sfinţi, de aceea aveau nevoie de protecţie, izolare şi disciplină. De asemenea, se considera că copiii trebuie lăsaţi să fie copii. Ei trebuie să fie izolaţi şi protejaţi de lumea dură a vieţii adulte. Datorită extinderii industrializării în următorii ani, copiii şi educaţia lor au continuat să fie în centrul atenţiei. Copiii erau consideraţi forţa de muncă a viitorului. În acelaşi timp, însă, industrializarea a generat şi exploatarea economică a copiilor. Situaţia dificilă a copiilor exploataţi prin muncă şi abuzaţi a atras tot mai mult atenţia. Ca urmare a acţiunilor anumitor persoane, în unele ţări au început să fie luate măsuri pentru o mai buna protecţie a copiilor (Parlamentul britanic a adoptat Legea privind prevenirea cruzimii faţă de copii). Dezbaterile publice s-au purtat între viziunea romantică a copilului inocent şi sfânt, însă izolat şi viziunea care promova măsurile mai severe pentru protecţia şi educaţia copiilor. Odată cu schimbările demografice care au avut loc în multe dintre societăţile industriale, copilăria a început să capete o altă relevanţă, în comparaţie cu societăţile în care rata natalităţii se afla încă la cote ridicate. În multe societăţi, capacitatea de integrare a sistemelor educaţionale publice a început să se deterioreze, şi de aceea şansele tinerilor de a găsi un loc de muncă au început să scadă, ceea ce a afectat în mod serios şi statutul copiilor în aceste societăţi. Răspândirea sărăciei în multe regiuni şi ţări ale lumii, şi în mod specific în rândul copiilor, a dus la condiţii de viaţă foarte grele pentru mulţi dintre aceştia. De asemenea, problemele legate de marginalizarea şi integrarea socială a grupurilor etnice minoritare au avut un impact asupra copiilor aparţinând acestor 7
8 minorităţi. Mai mult, intensificarea migraţiei pe mai multe continente, regiuni şi ţări conduce la diferite probleme sociale pentru copiii afectaţi de acest fenomen. În sfârşit, răspândirea la scară mondială a noilor tehnologii informaţionale şi de comunicaţii au transformat modul tradiţional de a fi al unui copil. Schimbările care s-au produs în cele mai multe societăţi moderne, începând cu mijlocul secolului al XIX-lea, au avut un impact puternic asupra copiilor şi familiilor lor. Aceste tendinţe demografice, economice, sociale şi politice au modificat percepţia asupra conceptului tradiţional de copilărie în societăţile moderne şi post-moderne: Dezvoltarea unei atitudini mai respectuoase faţă de copilărie în abordările ştiinţifice. Necesitatea de a concentra atenţia asupra condiţiilor de viaţă şi calităţii vieţii copiilor. Perceperea copilăriei ca o structură socială în sine, permiţând introducerea unor concepte de diferenţiere noi cum ar fi grupa de vârstă şi sexul, două elemente esenţiale pentru o mai bună analiză şi înţelegere. Necesitatea depăşirii percepţiei clasice despre politicile destinate copiilor, văzute ca anexe ale altor politici şi ideologii. Acceptarea perspectivei subiective pe care copiii (fete şi băieţi) o au asupra societăţii, a cărei valoare în analiza proceselor sociale, economice, culturale şi politice este în prezent recunoscută. Recunoaşterea pe scară tot mai largă a ideii că perioada copilăriei are o importanţă esenţială pentru dezvoltarea potenţialului optim al fiinţei umane. Aceste elemente au ca numitor comun ideea conform căreia copiii sunt membri activi ai societăţii, deşi în perioadele istorice anterioare li s-a atribuit un rol pasiv. Copiii nu trăiesc într-o lume diferită faţă de cea a tinerilor, adulţilor sau vârstnicilor dintr-o anumită societate. Aşadar, ei sunt expuşi acţiunilor aceloraşi forţe economice, sociale, culturale şi instituţionale care afectează şi celelalte grupuri din societate. Tot mai mult, copiii sunt percepuţi ca fiind o categorie socială în schimbare, o parte integrantă a societăţii, cu roluri şi sarcini particulare. Capacităţi în evoluţie ale copiilor Copiii şi adulţii posedă toate trăsăturile şi tot potenţialul specific oamenilor. Ei diferă doar prin nivelul de maturizare, de realizare a acestui potenţial. Capacităţile fizice, mentale, emoţionale şi sociale ale unui copil sunt încă în formare. Copiii se află în proces de dezvoltare, maturizare, spre deosebire de adulţi, care au atins un nivel destul de ridicat de maturitate pentru a fi independenţi. Bineînţeles, şi adulţii continuă să se dezvolte pe parcursul întregii vieţi. Pentru a asigura dezvoltarea optimă a copilului, este nevoie să se acorde atenţie sporită modului în care îi sunt asigurate nevoile. Copiii se află într-un proces de maturizare. Anume acest lucru le oferă dreptul de a solicita o parte mare din resursele disponibile (mai mare decât în cazul altor persoane defavorizate şi dependente). Nu poate să existe o competiţie între importanţa nevoilor şi drepturilor diferitor grupuri de oameni. Ideea 8
9 este că pentru a garanta dezvoltarea optimă a copiilor, aceştia au nevoie de o atenţie deosebită. Exact ca în cazul puieţilor, ce necesită un tratament particular nutrienţi, udare zilnică, sprijinire, plivire şi protejarea de către elemente nefaste copiii au nevoie de condiţii deosebite de creştere. Mai mult ca atât, la acest stadiu al dezvoltării plantelor, variate leziuni ar putea semnifica distrugerea sau denaturarea întregii existenţe ale acestora, pe când copacii maturi sunt capabili de a face faţă multiplelor lovituri ale soartei. Termenul de capacităţi în evoluţie ale fiecărui copil este unul central în CDC (Art. 5 şi Art. 14 în relaţie cu responsabilităţile părinţilor şi Art. 6, 12, 27, 29) şi are un rol extrem de important pentru garantarea dezvoltării eficiente și asigurarea respectării drepturilor copilului. Conform Convenției, copilăria trebuie considerată drept un proces continuu de schimbare, în decursul căruia copiii ajung să stăpânească gradual niveluri complexe ale gândirii şi acţiunii, în calea lor spre autodeterminare şi maturitate. Convenţia recurge la sintagma capacităţile în evoluţie ale copilului, cu referire la responsabilităţile şi drepturile părinţilor de a-şi orienta şi îndruma copiii îndrumarea trebuie să fie compatibilă cu capacităţile. Articolul 5 descrie drepturile generale ale părinţilor şi ale membrilor familiei lărgite, Articolul 14 se referă la dreptul copilului la libertatea de gândire, de conştiinţă şi religie. Articolul 12 abordează gradul de maturitate al copilului în procesul consultării acestuia de către adulți cu referire la problemele care îl privesc. Articolele Convenţiei abordează dreptul copilului de a-şi dezvolta la maximum potenţialul: - Articolul 6 recunoaşte dreptul copilului la dezvoltare ca fiind un drept universal; - Articolul 27 stipulează dreptul fiecărui copil de a beneficia de un nivel decent de trai, care să permită dezvoltarea sa fizică, mentală, spirituală, morală şi socială ; - în conformitate cu Articolul 29 educaţia copilului trebuie să urmărească dezvoltarea plenară a personalităţii, a vocaţiilor şi a aptitudinilor mentale şi fizice ale copilului. Faptul că în Convenţie nu sunt stabilite obiective specifice pentru dezvoltarea copiilor, reflectă necesitatea recunoaşterii potenţialului diferit al fiecărui copil, precum şi rolului părinţilor în acest proces, ca principalii arbitri ai dezvoltării. În fiecare caz se insistă asupra recunoaşterii individualităţii în dezvoltarea copilului atât standardele vieţii, cât şi realizările în domeniul educaţiei nu au un caracter fix, astfel încât toţi copiii trebuie să fie în stare să citească, să comunice, să se dezvolte fizic şi altele, însă fiecare copil îşi va atinge propriul nivel de capacitate. În concluzie, termenul de capacitate, în semnificaţia cu care apare în expresia capacități în evoluție, poate fi definit drept potenţial diferit al fiecărui copil în parte. Acest concept este unul cheie pentru încercările copilului de a se manifesta ca subiect al societăţii. Pe măsura creşterii şi dezvoltării aptitudinilor copiilor, descreşte nevoia de îndrumare şi orientare din partea adulţilor. Această corelaţie ne prezintă capacitatea ca similară cu libertatea sau puterea și este în consonanță cu specificul copilăriei. Multe dintre libertăţile pe care copiii trebuie să le dobândească în perioada copilăriei devin proprietatea lor de drept odată cu atingerea unei anumite vârste. Spre exemplu, atunci când copiii îşi dezvoltă simţul responsabilităţii privind pericolele din traficul rutier, la nivelul unui adult rezonabil, aceştia capătă un grad sporit de libertate în traversarea 9
10 străzii, însă dacă copiii încă nu au această capacitate, atunci ei nu se vor bucura de o asemenea libertate. În paralel cu discutarea capacităților în evoluție, este utilă examinarea ideii de împuternicire (empowerment), care se referă la acele activităţi care îi conferă unei persoane putere. Împuternicirea înseamnă abilitare, întărire a puterii. Scopul ei este de a încuraja autodeterminarea în structurarea propriei vieţi. Iniţiativele de împuternicire includ toate activităţile care îi ajută pe oameni să preia controlul asupra propriilor lor vieţi şi oferă asistenţă în dobândirea autodeterminării şi autonomiei în viaţă. Conceptul de promovare a autodeterminării şi autonomiei se bazează la rândul său pe filozofia capacităţilor umane, conform căreia orice individ are resursa interioară, abilitatea potenţială de a-şi gestiona propria viaţă, iar schimbarea durabilă poate fi realizată dacă oamenii sunt ajutaţi să-şi mobilizeze propriile resurse. Acest concept poate fi împărţit în 5 părţi componente: - având în vedere principiul capacităţilor umane încrederea în abilitatea oricărui individ de a obţine creşterea personală şi auto-realizarea; - respect faţă de ideile şi înclinaţiile neconvenţionale ale persoanei şi acceptarea acestora; - activitate psiho-socială ca şi acompaniere în viaţă şi discuţii despre perspective viitoare; - cei care ajută rămân pasivi, astfel încât persoana este încurajată să devină activă; cei care ajută se abţin de la judecăţi de valoare care îl descurajează pe cel vizat; - a privi înainte: orientarea către un viitor dezirabil, în funcţie de scopurile identificate împreună cu persoana. Raporturile dintre vârstă şi capacitate în acest context încă mai constituie subiectul analizelor şi discuţiilor. Un număr mare de acţiuni interzise copiilor din cauza lipsei capacităţii adecvate spre exemplu, consumul de alcool, întreţinerea relaţiilor sexuale, căpătarea statutului de părinte, asumarea unor riscuri fizice legate de viaţa cotidiană, jocuri de noroc sau participarea la vot devin disponibile la o anumită vârstă, fără ca ei să fie supuşi unui test ce ar stabili cât de pregătiţi sunt aceştia pentru a întreprinde asemenea acţiuni. Adulţii îşi adjudecă dreptul de a realiza aceste acţiuni în pofida existenţei unor dovezi că în multiple situaţii, ei înşişi acţionează în mod iresponsabil şi nejustificat. Care sunt autorităţile în drept să determine competenţa copiilor? Fără îndoială judecătorii, însă şi medicii, avocaţii, profesorii şi asistenţii sociali pot fi solicitaţi să ia asemenea decizii, în funcţie de domeniul de activitate al acestora. Totuşi, oricine este împuternicit să ia asemenea decizii trebuie să demonstreze că deţine competenţa necesară. Cel puţin în ţările dezvoltate toate profesiile ce presupun interacţiunea cu copilul, inclusiv sistemul judiciar, beneficiază de instruire specializată în acest domeniu, ca parte a calificării lor, pentru a putea determina şi aprecia nivelul de competenţă al copilului. 10
11 Cum evoluează capacitatea Bebeluşii mai întâi învaţă să stabilească contactul vizual şi să zâmbească, apoi reuşesc să-şi ţină capul sus, să apuce variate obiecte cu mânuțele, după care să se aşeze, să stea în picioare şi să facă primii paşi. Timpul în care copilul va realiza aceste performanţe variază semnificativ de la un caz la altul (cu unele acţiuni suplimentare, precum târâtul), însă neschimbată rămâne succesiunea acestora. Exceptând cazul prezenţei unei dizabilităţi, nici un bebeluş nu va învăţa să stea în picioare înainte de a stăpâni capacitatea de a ţine în mână un obiect. Pe măsura creşterii copiilor, noţiunea de succesiune în dezvoltarea lor fizică devine mai puţin exactă. Astfel, unii copii îşi vor dezvolta abilităţi motorii fine, necesare pentru a fi în stare să scrie, înainte de a stăpâni la perfecţie coordonarea vizual-manuală, ce răspunde pentru capacitatea de a prinde mingea. Debutul pubertăţii variază extrem de mult între 9 şi 16 ani. Cu cât mai mare este copilul, cu atât mai dificilă este încercarea de a crea o schemă exactă a dezvoltării sale intelectuale. Există numeroase cazuri când, spre exemplu, copii de nouă ani sunt în stare să stăpânească forme destul de sofisticate ale gândirii abstracte. Se pare că atingerea nivelului de raţionament caracteristic adulţilor va varia de la un copil la altul pe parcursul mai multor ani. Mult mai dificilă este încercarea de a schiţa dezvoltarea capacităţilor sociale şi cognitive a copiilor. Cercetările recente arată că educatorii şi alţi specialişti trebuie să se bazeze nu doar pe teoria bazată pe etape a dezvoltării copilului (motorie, a limbajului, cognitivă, socială şi emoţională, care totuşi include unele variaţii individuale), ci să fie mult mai conştienţi despre necesitatea familiarizării cu contextul cultural, inclusiv convingeri locale cu privire la creşterea şi educarea copilului, precum şi obiectivele părinţilor. Setul de teorii ale dezvoltării este relevant în cazul copiilor mici, întrucât variaţiile individuale sporesc în timpul fazei medii a copilăriei şi adolescenţei. Cunoaşterea acestei teorii îi ajută pe părinţi şi comunitatea să înţeleagă, să sprijine şi să îndrume copiii mult mai eficient. Totuşi, aplicarea mecanică a noţiunii de etape în dezvoltarea copiilor ar putea avea drept consecinţă riscul categorizării şi excluderii unor copii. Diferenţele pot fi percepute imediat drept defecte şi abateri de la normă, mai degrabă decât variaţii sau alternative. Asemenea defecte pot fi uşor atribuite copilului. Orice copil care nu corespunde normei poate fi etichetat drept copil cu dizabilităţi sau victimă ce necesită corecţie sau reabilitare. De regulă, nu se acordă destulă atenţie creării unui mediu fizic şi social care ar admite asemenea variaţii. Condiţiile necesare pentru dezvoltarea capacităţilor Capacitatea în evoluţie depinde de etapa de dezvoltare a copilului, precum şi de circumstanţele în care se află acesta. Anumite condiţii de creştere a copiilor sunt comune pentru toate fiinţele umane, spre exemplu hrană, adăpost, îmbrăcăminte, sănătate, mediu adecvat. Cu toate acestea, caracterul evolutiv al dezvoltării copilului deseori explică de ce anume copiii necesită mult mai urgent aceste condiţii comune. Spre exemplu, privitor la necesitatea unor medii sănătoase, corpul copilului este mult mai vulnerabil la efectele toxice ale poluării, care ar putea împiedica creşterea fizică şi intelectuală a acestuia. În ceea ce priveşte adăpostul, cercetările au demonstrat că lipsa unui acoperiş deasupra capului sau supraaglomerarea pot avea efecte extrem de negative asupra copiilor asupra sănătăţii fizice şi mentale, coordonării minţii şi a corpului, dezvoltării vorbirii, relaţiilor familiale şi sociale, precum şi asupra rezultatelor educaţionale. 11
12 În plus la aceasta, există şi alte condiţii necesare dezvoltării copiilor, specifice acestui grup. Spre exemplu educaţia, deşi este considerată o activitate ce durează pe parcursul vieţii întregi, reprezintă un aspect indispensabil al dezvoltării copilului. Din acest motiv Convenţia insistă asupra caracterului obligatoriu al educaţiei primare, în pofida dificultăţilor legate de resurse, îndeosebi în ţările cu venit redus. Jocul este de asemenea o parte centrală şi integrantă a copilăriei, precum şi modalitatea naturală prin care copilul se pregăteşte pentru viaţă. Acest adevăr este valabil şi pentru lumea animalelor: nu există nici o specie a mamiferelor care să nu se dedea jocului, atunci când această oportunitate există. Chiar şi în cele mai defavorizate şi dificile situaţii copiii vor găsi posibilităţi pentru a se juca, cu beţe şi pietre, unii cu alţii sau cu prieteni imaginari. Gradul de dezvoltare a capacităţilor copiilor depinde şi de felul în care copiii sunt iubiţi şi respectaţi. În elaborarea teoriei ataşamentului psihologul John Bowlby a identificat procesul prin care nou-născuţii stabilesc relaţii emoţionale cu îngrijitorii primari şi a stabilit că dezvoltarea socială ulterioară a acestora are loc în funcţie de aceste relaţii. Pe lângă nevoia de a crea legături reciproce apropiate, ei trebuie să dezvolte stima de sine, reuşita sau eşecul acestei acţiuni va depinde de afecţiunea persoanelor care fac parte îndeaproape din viaţa copiilor nu doar de îngrijitorii primari. Unul din factorii ce contribuie la dezvoltarea competenţei copilului este sprijinul şi încurajarea adulţilor. Astfel, definiţia tehnică a capacităţii, ca în cazul capacităţii electrice, este pertinentă competenţa copilului poate fi dezvoltată la maximum, precum încărcarea unei baterii. Adultul trebuie să-şi asume responsabilitatea de a informa copilul cu privire la eventuale consecinţe ale diferitelor acţiuni întreprinse. Pe de altă parte, este vorba şi de o provocare mai subtilă de a permite copiilor să determine singuri ce informaţie este mai utilă pentru ei. Şi mijloacele de informare în masă au responsabilităţi în acest domeniu există riscul ca acestea să greşească fie subestimând, fie supraestimând copilul-consumator de informaţie (copiii sunt vulnerabili la efectele negative ale mass-media, spre exemplu expunerea la scene de violenţă sau pornografie). Convenţia insistă ca educaţia copilului să fie direcţionată spre pregătirea copiilor pentru o viaţa responsabilă într-o societate liberă. Iar cele mai bune forme de pregătire sunt practica şi experimentarea: este vital de a permite copiilor să-şi asume responsabilităţi cu un grad minor de risc, înainte ca ei să întreprindă acţiuni cu caracter ireversibil; de a le oferi accesul la toate informaţiile esenţiale pentru luarea unor decizii ce le afectează viaţa; de a garanta că interesul major al copiilor prevalează; de a ne asigura că în toate domeniile vieţii principiile enunţate în Articolul 12 privind participarea sunt luate în consideraţie solicitarea şi respectarea opiniilor copiilor în procesul de luare a deciziilor care îi privesc şi încurajarea copiilor în a-şi exercita capacităţile în evoluţie ori de câte ori se prezintă o asemenea ocazie. Uneori sporirea competenţei copilului poate fi generată nu de către anumiţi adulţi, dar de realitatea dură. Copiii care muncesc în stradă realizează fapte care nu sunt pe potriva oricărui adult, ieşind învingători în situaţii disperate precum supravieţuirea în medii extrem de ostile. De regulă, copiii care au în grijă rude bolnave sau cu dizabilitate, duc o viaţă dublă: ei merg la şcoală ca toţi ceilalţi elevi, însă după ore devin adulţi competenţi, efectuând toate treburile casnice şi îngrijind de apropiaţi. Cu toate acestea, nu toate responsabilităţile pe care şi le asumă aceşti copii sunt considerate de către ei drept povară grea. Creşterea respectului de sine, demonstrarea competenţei şi chiar găsirea 12
13 plăcerii în anumite activităţi susmenţionate reprezintă principala lor răsplată. Mai mult ca atât, în aşa mod aceşti copii se asigură că nu vor fi subestimaţi de către adulţi. Supraestimarea şi subestimarea capacităţilor Felul în care tratăm copiii trebuie să derive din înţelegerea procesului de dezvoltare a lor. Dezvoltarea copilului include capacităţile spirituale, morale şi sociale, precum şi progresul cognitiv şi fizic al acestuia. Aceste elemente se completează sau se inhibă în feluri variate, disecţia ştiinţifică devenind inutilă şi chiar periculoasă. Nu trebuie să credem că un copil va da dovadă de o capacitate evoluată, dacă el încă nu a reuşit să şi-o dezvolte. De exemplu, copilul de 1-2 ani preferă să petreacă mult timp în braţele părintelui, în special să se deplaseze în acest mod, chiar dacă deja poate merge. Refuzul copilului de a merge nu vine din oboseală sau încăpățânare, aşa cum cred mulţi părinţi, ci din nevoia copilului da a avea contact fizic cu părintele, de a se simţi protejat şi de a fi aproape. Unica soluţie este ca părinţii să recunoască etapele dezvoltării copiilor şi să accepte să poarte copiii mici în braţe (sau să evite deplasările lungi). Un subiect discutat în relaţie cu capacităţile în evoluţie este munca copiilor în condiţii nocive. Deseori copiii înşişi doresc să muncească şi beneficiază de pe urma muncii lor, fie că lucrează pentru sau în cadrul familiilor din care fac parte, munca poate echivala cu educaţia ş.a. Cu toate acestea, sunt acceptate la nivel mondial principiile fundamentale, conform cărora munca copiilor în condiţii dificile sunt indezirabile. Atât la nivel fizic, cât şi mental, copiii nu sunt pregătiţi pentru a exercita munci dificile şi periculoase (este evident faptul că copilul trebuie să fie protejat împotriva oricărei forme de exploatare). Conceptul de capacităţi în evoluţie are 3 implicaţii importante în raport cu responsabilitățile statului: - Capacitatea este un concept care ţine de dezvoltare, recunoscând că nivelul de dezvoltare al copilului, al competenţelor şi autonomiei sale sunt fortificate/ stimulate datorită drepturilor. Aceasta impune obligaţia autorităţilor de a promova drepturile copilului. - Capacitatea este un concept care ţine de emancipare, care indică asupra dreptului copiilor de a le fi respectate capacităţile în evoluţie şi asupra transferului drepturilor de la adulţi la copii, în conformitate cu nivelul lor de competenţă. Aceasta impune obligaţia autorităţilor de a respecta aceste drepturi. - Capacitatea este un concept care ţine de protecţie, recunoscând capacităţile insuficient dezvoltate ale copiilor şi, prin urmare, drepturile lor la protecţie din partea familiei şi a statului. Aceasta impune obligaţia autorităţilor de a proteja drepturile copilului. 13
14 Alte subiecte controversate în materie de capacităţi în evoluţie sunt: vârsta la care copiii ar trebui să înceapă viaţa sexuală, să aibă dreptul de a se alătura forţelor armate, pot fi traşi la răspundere penală ş.a. Imagini prezentând copii care muncesc în mine sau mărşăluiesc în cadrul detaşamentelor de militari suscită mila şi condamnarea în inimile adulţilor. Mai puţin evident şi recunoscut este faptul că subestimarea capacităţilor copiilor provoacă o nefericire enormă. Totuşi, această formă a neglijării poate avea un impact devastator asupra copiilor. Cei care ar putea să perceapă acest lucru ca fiind unul mult mai jignitor sunt fireşte copiii, din simplul motiv că în aşa mod ei nu sunt consideraţi oameni. Sintagma capacităţile în continuă evoluţie ale copiilor este folosită şi în raport cu libertatea de gândire, spre exemplu în Articolul 14: 1. Statele părţi vor respecta dreptul copilului la libertatea de gîndire, de conştiinţă şi religie. 2. Statele părţi vor respecta drepturile şi obligaţiile părinţilor sau, după caz, ale reprezentanţilor legali ai copilului de a-l îndruma în exercitarea dreptului susmenţionat, de o manieră care să corespundă capacităţilor în evoluţie ale acestuia. Convenţia recunoaşte că copiii sunt şi, într-o anumită măsură, au dreptul de a fi educaţi în conformitate cu convingerile religioase ale familiei lor. Astfel, în Articolul 20 cu privire la copiii care necesită forme alternative de îngrijire se menționează: este necesar să se ţină seama de... originea... religioasă a copilului ; în plus la aceasta, Articolul 30 stipulează că orice copil care aparţine unui grup religios minoritar nu va fi privat de dreptul de a-şi practica propria religie, în comun cu alţi membri ai grupului său. Însă restricţiile impuse de către Convenţie faţă de drepturile părinţilor în materie de convingeri religioase pot fi rezumate la ideea că sufletele copiilor le aparţin lor înşişi dacă nu imediat la naştere, atunci la un moment oarecare din copilărie, când copiii ar putea hotărî să facă o alegere liberă în acest domeniu. Un alt aspect care, în acelaşi context, reprezintă de ceva timp o provocare serioasă pentru părinţi, medici, judecători şi alte părţi implicate este dreptul copiilor de a-și supraveghea tratamentul medical. Consimțământul din partea pacientului adult competent este aproape întotdeauna necesar în practica medicală, în cazul copiilor, este suficient acordul părinţilor. Totuşi ar fi incorect să considerăm absolut toţi pacienţii sub 18 ani ca fiind incompetenţi. Multe depind de decizia propriu-zisă, starea de spirit a copilului la momentul dat şi circumstanţele în care decizia este luată. Sunt des întâlnite cazurile când copiii care suferă de afecţiuni grave şi frecvente dau dovadă de cunoştinţe uimitoare în materie de maladia pe care o au şi tratarea acesteia depăşind cu mult cunoştinţele de care dispun alţi reprezentanţi ai acestui grup de vârstă. Există unele intervenţii medicale, precum avortul, în cazul cărora este de neconceput ca medicii să fie autorizaţi să acţioneze împotriva voinţei unui copil competent de orice vârstă (şi dat fiind faptul că sarcina survine la copiii mai mari, conceptul ar trebui să cuprindă majoritatea acestora). Cu toate acestea, coborârea vârstei limită pare de asemenea un lucru necorespunzător. 14
15 Capacitatea de a solicita respectarea drepturilor Figura nr. 1. Capacităţi în evoluţie ale copiilor Articolul 5 al Convenţiei defineşte responsabilităţile, drepturile şi îndatoririle părinţilor în felul următor: de a asigura, de o manieră corespunzătoare capacităţilor în continuă evoluţie a copilului, îndrumarea şi orientarea necesare în exercitarea de către copil a drepturilor recunoscute în prezenta Convenţie. Vârstele la care copiii ating maturitate fizică, emoţională şi intelectuală variază enorm. Mai mult decât atât, un copil considerat incompetent nu poate deveni absolut competent peste noapte. Conform Convenţiei, responsabilitatea noastră ca adulţi constă în a-i încuraja pe copii să devină competenţi: să le încărcăm capacităţile, să-i sprijinim în încercarea lor de a-şi dezvolta plenar potenţialul. Aceasta este o provocare importantă mai ales pentru părinţi, care iau majoritatea deciziilor referitoare la viaţa cotidiană a copiilor, dar şi pentru profesionişti şi alţi adulţi din preajma copiilor. Pe măsura creşterii şi dezvoltării copiilor, descreşte necesitatea îndrumării şi orientării din partea adulţilor (a părinţilor sau reprezentanţilor legali, în primul rând). Schimbări în timp, contexte şi influenţe din mediu Asigurarea drepturilor copilului este 100% responsabi litatea părinţilor/ îngrijitorilor Părinţilor /îngrijitor ilor le revin??% Părinţilor /îngrijitori lor le revin??% Părinţi/ îngrijitor i??% Copilul devine 100% responsabil de exercitarea /solicitarea drepturilor sale Copilul de la vârsta. până la. 18 ani de o zi Sursa: Peter Dixon (2010) Accommodating Children s Evolving Capacities Convenţia cere considerarea copilului drept subiect al propriei dezvoltări şi nu doar obiect de preocupare. Chiar şi copiii mici, care s-ar putea să aibă o perspectivă de scurtă durată asupra propriei dezvoltări, sunt în stare să o influenţeze puternic. Acest lucru presupune că adulţii trebuie să-şi acorde destul timp pentru a examina copiii, a-i asculta şi a le permite să-şi dezvăluie propriile caracteristici. Deşi adulţii refuză să recunoască acest fapt, copiii au un grad destul de profund de reflecţie şi automonitorizare a dezvoltării lor. Deseori, ei sunt mult mai deschişi şi sensibili la schimbările din societate decât adulţii, iar rapiditatea cu care ei acceptă noile tendinţe şi adoptă direcţii noi, nu încetează să uimească. Totuşi, în prezent, majoritatea copiilor, îndeosebi fetele, încă nu au dreptul să-şi decidă viitorul în probleme vitale ce ţin de educaţie, alegerea ocupaţiilor şi chiar constituirea unei familii. De asemenea, deseori se trece cu vederea faptul că perspectivele şi viziunile copiilor influenţează serios atitudinile, comportamentul şi dezvoltarea semenilor, fraţilor şi surorilor lor. 15
16 Drepturi speciale pentru copii Definiția și caracteristicile drepturilor omului Drepturile omului sunt un element central al bunăstării acestuia. Ele garantează atât demnitatea cât şi identitatea umană (individuală şi colectivă) şi astfel dau scop şi valoare existenţei. Ele garantează integritatea fizică a persoanei şi securitatea umană a tuturor popoarelor. Definiţia unui drept poate fi următoarea: ceea ce o persoană este îndreptăţită să aibă, să facă sau să primească de la alţii, şi este impus prin lege. Drepturile omului sunt garanţii juridice universale care protejează persoane şi grupuri de acţiunile, omisiunile şi eşecurile care le afectează libertatea şi demnitatea umană. Termeni folosiţi pentru a descrie drepturile omului: Egalitatea este legată de corectitudine, însemnând că toată lumea trebuie să fie tratată în mod corect şi nimeni nu poate fi favorizat. Responsabilitatea obligaţiile şi acţiunile impuse de acestea. Libertatea presupune obligaţia noastră morală de a respecta şi de a avea grijă de oameni, de proprietăţile lor şi de mediu. Demnitatea aparţine tuturor oamenilor din lume, în orice loc şi în orice moment, tocmai pentru că sunt oameni. Drepturile omului ţin de modul în care toţi ceilalţi termeni sunt utilizaţi împreună cu libertatea cu posibilitatea de a alege acţiunile de întreprins. Drepturile omului aparţin tuturor oamenilor, indiferent de sex, rasă, culoare, limbă, origine etnică, vârstă, clasă, religie sau convingeri politice, stare socială și de sănătate. Ele sunt universale, inalienabile, indivizibile şi interdependente. - Drepturile omului sunt universale. Ele sunt aceleaşi pentru toate fiinţele umane, indiferent de rasă, sex, religie, opinie politică sau de altă natură, origine etnică sau socială. Toţi ne naştem liberi şi egali în demnitate şi drepturi. Drepturile omului nu trebuie să fie cumpărate, câştigate sau moştenite. Ele aparţin oamenilor pur şi simplu pentru că sunt oameni. Drepturile omului sunt inerente fiecărui individ. - Drepturile omului sunt inalienabile. Toţi oamenii se nasc cu drepturi, drepturile nu pot luate nimănui, la ele nu se poate renunţa. Nimeni nu are dreptul de a priva o altă persoană de aceste drepturi, din nici un motiv. Oamenii mai au drepturi şi atunci când legile ţării lor nu le recunosc, sau când drepturile lor sunt încălcate de exemplu, atunci când se practică sclavia, sclavii au în continuare drepturi, chiar dacă aceste drepturi sunt încălcate. 16
17 - Drepturile omului sunt indivizibile. Pentru a trăi în demnitate, toate fiinţele umane sunt îndreptăţite să trăiască în libertate, securitate, la un nivel de trai decent, toate în acelaşi timp. Toţi oamenii au aceleaşi drepturi oriunde s-ar afla şi oricând (există situaţii în care autorităţile pot restricţiona unele drepturi, de ex. libertatea de circulaţie în penitenciare; dreptul la informare în timpul unei stări de urgenţă). - Drepturile omului sunt interdependente. Posibilitatea de a ne bucura de anumite drepturi depinde de recunoaşterea şi respectarea altor drepturi ale omului. Refuzarea oricăruia dintre drepturi unui om va afecta posibilitatea acestuia de a se bucura de celelalte. Toate drepturile sunt legate între ele şi au efecte reciproce: - Prin negarea unui drept sunt afectate şi celelalte drepturi ale unei persoane; - Posibilitatea unei persoane de a se bucura de un drept nu trebuie să fie rezultatul suprimării drepturilor altor persoane. De ce drepturi specifice pentru copii? - Deoarece capacităţile copiilor sunt în dezvoltare, ei sunt mai vulnerabili decât adulţii în faţa dificultăţilor vieţii. Ei sunt mai expuşi diferitor forme de exploatare şi abuz, de aceea au nevoie de o protecţie specială. - Copiii sunt dependenţi ei nu au drept de vot, influenţă politică şi putere economică, de aceea deseori vocile şi doleanţele lor nu sunt auzite. - În multe societăţi şi familii copiii sunt consideraţi o proprietate a părinţilor. Această opinie îi face pe mulţi adulţi să maltrateze copiii, de exemplu, să-i pună la munci grele, să nu le permită să meargă la şcoală sau să comunice cu prietenii etc., ceea ce împiedică realizarea potenţialului copiilor. - Dezvoltarea copiilor într-un mediu sănătos în prezent este esenţială pentru viitorul societăţii. Ca să devină adulţi capabili să contribuie la dezvoltarea comunităţii în care trăiesc, copiii trebuie să-şi exercite drepturile în prezent, adică să le trăiască din plin şi să se bucure de ele când încă sunt copii. Etape în recunoaşterea şi adoptarea drepturilor copilului Recunoaşterea faptului că şi copiii au drepturi s-a bazat pe ideea că aceştia contribuie la reproducerea societăţii din punct de vedere biologic şi cultural. Astfel, copiii au dreptul legitim de a beneficia de variatele dimensiuni ale vieţii sociale şi culturale. Copiii sunt co-creatori ai prezentului şi constructorii viitorului Organizaţia Internaţională a Muncii (OIM) a adoptat Convenţia nr. 6/1919 privind munca de noapte a copiilor în industrie 1921 OIM a adoptat Convenţia nr. 16/1921 privind examinarea medicală obligatorie a copiilor şi tinerilor încadraţi în muncă pe bordul navelor 1923 Consiliul creat de către organizaţia Uniunea Internaţională pentru Salvarea Copiilor a adoptat Declaraţia despre Drepturile Copilului 1924 Liga Naţiunilor a aprobat Declaraţia despre Drepturile Copilului 1948 Adunarea Generală a ONU a adoptat Declaraţia Universală a Drepturilor Omului 17
18 1959 Adunarea Generală a ONU a adoptat noua Declaraţie despre Drepturile Copilului, conţinând 10 principii fundamentale de asigurare a protecţiei şi bunăstării copiilor 1978 Guvernul Poloniei a prezentat Comisiei ONU pentru Drepturile Omului proiectul iniţial al Convenţiei cu privire la Drepturile Copilului, pregătit în baza Declaraţiei 1979 Anul Internaţional al Copilului Adunarea Generală a ONU a adoptat Convenţia cu privire la Drepturile Copilului (CDC) 1990 Summit-ul Mondial în Interesul Copilului a adoptat 27 de obiective pentru 10 ani 2000 Summit-ul Milenar al Naţiunilor Unite a stabilit 8 Obiective de Dezvoltare ale Mileniului, care se referă inclusiv la supravieţuirea, sănătatea şi educaţia copiilor 2001 Mişcarea Mondială În Interesul Copilului Campania Spuneţi DA pentru Copii 2002 Sesiunea Specială ONU în Interesul Copilului 2004 Campania O lume demnă pentru copii! Studiul Global al ONU privind violenţa faţă de copii Programul Consiliului Europei Construirea unei Europe cu şi pentru copii : promovarea drepturilor copilului şi protecţia copiilor faţă de violenţă 2007 Adunarea Generală a ONU pentru constatarea rezultatelor Campaniei O lume demnă pentru copii! 2009 La a 20-a aniversare a Convenţiei ONU privind Drepturile Copilului, Adunarea Generală a ONU a aprobat Liniile Directoare cu privire la îngrijirea alternativă a copiilor Declaraţia Drepturilor Copilului (Declaraţia de la Geneva din 1924) 1. Copilului trebuie să-i fie puse la dispoziţie toate mijloacele, materiale şi spirituale, necesare pentru dezvoltarea lui normală. 2. Copilul flămând trebuie să fie hrănit; copilul bolnav trebuie să fie ajutat; copilul care a greşit trebuie reeducat; copiilor orfani şi vagabonzi trebuie să li se acorde ajutor şi adăpost. 3. În caz de calamităţi copiilor trebuie să li se acorde ajutor în primul rând. 4. Copilul trebuie să fie ocrotit de toate formele de exploatare. 5. Toţi copiii, indiferent de rasă sau sex, se bucură de drepturi egale. Declaraţia Drepturilor Copilului din Fiecare copil se bucură de drepturile stipulate de Declaraţie fără discriminare. 18
19 2. Copilului trebuie să i se asigure o protecţie specială şi posibilitatea de a se dezvolta liber şi în condiţii demne şi sănătoase. 3. Copilul de la naştere trebuie să primească un nume şi cetăţenie. 4. Copilul trebuie să aibă posibilitatea să se bucure de toate beneficiile protecţiei sociale, inclusiv protecţia mamei şi a copilului până şi după naştere. Copilului trebuie să i se asigure dreptul la o alimentaţie sănătoasă, locuinţă, odihnă şi asistenţă medicală. 5. Copiii invalizi trebuie să beneficieze de o îngrijire specială, educaţie şi tratament. 6. Copilul trebuie în măsura posibilităţilor să fie crescut şi educat de ambii părinţi într-o atmosferă de dragoste şi securitate morală şi materială. Copilul de vârstă fragedă nu trebuie să fie separat de mamă, cu excepţia cazurilor speciale. Societatea şi autorităţile trebuie să asigure ajutor special copiilor lipsiţi de familie şi copiilor care au nevoie de susţinere. 7. Copilul trebuie să primească educaţie. Învăţământul primar trebuie să fie gratuit şi obligatoriu. Copilul trebuie să beneficieze de toate posibilităţile pentru joc şi odihnă. 8. Copilul trebuie să beneficieze de ajutor şi protecţie în primul rând. 9. Copilul trebuie să fie protejat de orice formă de neglijare, abuz şi exploatare. Copilul nu poate fi angajat în câmpul muncii până la o anumită vârstă. 10. Copilul trebuie să fie protejat de discriminarea rasială, religioasă sau de orice altă formă. Copilul trebuie să fie educat în spiritul înţelegerii, toleranţei şi prieteniei între popoare, a păcii şi fraternităţii mondiale. Adoptarea, semnarea şi ratificarea Convenţiei cu privire la Drepturile Copilului - Adoptată de Adunarea Generală a Naţiunilor Unite la 20 noiembrie Intră în vigoare de la 2 septembrie Ratificată de către Parlamentul Republicii Moldova la 12 decembrie Intră în vigoare pentru Republica Moldova la 25 februarie 1993 În mai 2000, Adunarea Generală a Naţiunilor Unite a adoptat la CDC două amendamente cu putere legală, care necesită proceduri similare de semnare şi ratificare din partea statelor: a) Protocolul pentru Protecţia Copiilor de Conflicte (a modificat cenzul de vârstă de la 15 la 18 ani, art. 38); b) Protocolul pentru Protecţia Copiilor de Vânzare, Prostituţie şi Pornografie. Concepţia privind drepturile copilului se bazează pe înţelegerea ideii că societatea are obligaţia de a îndeplini drepturile fundamentale ale omului, de care trebuie să se bucure şi copiii. Statul trebuie să asigure mijloacele necesare pentru dezvoltarea personalităţii, potenţialului şi capacităţilor copilului. CDC a fost concepută astfel încât să asigure un cadru de standarde minime necesare pentru bunăstarea copilului, la care toţi copiii au dreptul. 19